om ændring af gennemførelsesafgørelse 2013/53/EU for så vidt angår tilladelse til Kongeriget Belgien til i en yderligere periode at anvende den særlige foranstaltning, der fraviger artikel 285 i direktiv 2006/112/EF

BEGRUNDELSE

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 5. maj 2021 anmodede Belgien om tilladelse til indtil den 31. december 2024 fortsat at anvende en foranstaltning, der fraviger momsdirektivets artikel 285, og som giver Belgien mulighed for at momsfritage afgiftspligtige personer, hvis årlige omsætning ikke overstiger 25 000 EUR.

I overensstemmelse med momsdirektivets artikel 395, stk. 2, andet afsnit, underrettede Kommissionen ved brev af 29. juni 2021 de øvrige medlemsstater om Belgiens anmodning. Ved brev af 30. juni 2021 underrettede Kommissionen Belgien om, at den rådede over alle de nødvendige oplysninger for at kunne vurdere anmodningen.

1.BAGGRUND FOR FORSLAGET

•Forslagets begrundelse og formål

Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder at momsfritage afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms. I henhold til artikel 285 i momsdirektivet kan de medlemsstater, som ikke har benyttet artikel 14 i Rådets direktiv 67/228/EØF, indrømme afgiftsfritagelse til afgiftspligtige personer, hvis årlige omsætning højst er lig med 5 000 EUR. Da Belgien ikke gjorde brug af denne mulighed, medførte dette anvendelsen af en særlig lav tærskel, der i 2012 svarede til 5 580 EUR. På Belgiens anmodning bemyndigede Rådet ved Rådets gennemførelsesafgørelse 2013/53/EU Belgien til at momsfritage afgiftspligtige personer, hvis årlige omsætning ikke overstiger 25 000 EUR, indtil den 31. december 2015. Denne afgørelse blev først forlænget indtil den 31. december 2018 ved Rådets gennemførelsesafgørelse 2015/2348/EU og derefter indtil den 31. december 2021 ved Rådets gennemførelsesafgørelse (EU) 2018/2077. Belgien anmodede om endnu en forlængelse af denne foranstaltning for en begrænset periode. Belgien anførte, at den særlige foranstaltning mindsker den administrative byrde for både afgiftspligtige personer og skattemyndighederne. Den bidrager derfor til en forenkling af skatteopkrævningen som fastsat i momsdirektivets artikel 395, stk. 1. Foranstaltningen er og vil fortsat være helt frivillig for afgiftspligtige personer. Ifølge Belgien gjorde omkring 167 000 skatteydere, svarende til 16,5 % af alle registrerede skatteydere, brug af den særlige foranstaltning ved udgangen af 2019. Den særlige foranstaltnings indvirkning på momsindtægterne forbliver ubetydelig, da den ikke i væsentlig grad påvirker de samlede indtægter fra moms eller de samlede afgiftsindtægter, der opkræves ved det endelige forbrug. Fravigelsesforanstaltningen, der forenkler små erhvervsdrivendes forpligtelser, er i overensstemmelse med Den Europæiske Unions mål for små virksomheder. I betragtning af foranstaltningens positive indvirkning i form af en mindskelse af administrative byrder for virksomheder og skattemyndighederne, uden at det har nogen større konsekvenser for de samlede momsindtægter, er det hensigtsmæssigt at give Belgien tilladelse til an anvende fravigelsesforanstaltningen i endnu en begrænset periode indtil den 31. december 2024.

•Sammenhæng med de gældende regler på samme område